La delegació d’Educació organitza la I Fira de la Formació Professional de Sagunt
02 d’abril 2019

![Imagen 1](/media/rpub3tey/95img_1405_maq.jpg)![Imagen 2](/media/5d0jghcc/95img_1330_maq.jpg)

Els centres educatius IES Jorge Juan i Eduardo Merello acolliren ahir pel matí l’inici de la I Fira de la Formació Professional de Sagunt, organitzada per la delegació d’Educació de l’Ajuntament de Sagunt. A partir d’ahir, i fins el pròxim divendres, 5 d’abril, els instituts seran un punt de trobada entre tots els centres d’educació secundària amb oferta formativa de Formació Professional en la ciutat de Sagunt i dels voltants.

  

L'objectiu principal d'este esdeveniment és que l'alumnat matriculat en els centres, les famílies, el personal docent i tota la ciutadania que vulga reorientar-se, troben un espai on rebre informació i poder prendre una decisió adequada a les necessitats i característiques personals, així com afavorir el procés d'inserció social i professional dels jóvens.  

  

![](/media/ppndygvo/95img_1423_c.jpg)  
![](/media/435n5l2g/95img_1420_c.jpg)  
  

L'alcalde de Sagunt ha agraït la labor del departament d'Educació i ha destacat la col·laboració i cooperació entre tots els centres, docents, administracions, ASECAM, sindicats, etc. També ha explicat que esta iniciativa suposa el primer pas del nou Consell Sectorial de la Formació Professional, impulsat per l'Ajuntament de Sagunt i que “**la formació professional és gran part del nostre futur, no solament tenim una situació geoestratègica, sòl, comunicacions, sinó que a més tenim gent amb bona formació; però això no és suficient, sinó que hem d'estar pensant en el futur i en les noves demandes. La nostra ciutat està canviant, és una ciutat industrial però també logística, turística, comercial i cultural i, per tant, necessitem que hi haja una formació que s'ajuste a la demanda que tots els sectors econòmics demanen. Els recursos humans són absolutament claus perquè les empreses decidisquen vindre a la nostra ciutat i, sobretot, per a donar una resposta, ja siga des del sector de l'hostaleria fins al sector de la tecnologia més avançada**”.

  

L'acte d'inici de la fira ha sigut a càrrec de tècnics del departament d'Educació de l'Ajuntament de Sagunt i de Juana Ríos, directora del centre. Seguidament, ha tingut lloc una xarrada sobre el present i el futur de la formació professional a càrrec de Pilar Micó, subdirectora de Formació Professional i Educació de Regim Especial de la Conselleria; de Josep Joan Senent, co-director del Pla Estratègic per a la Formació Professional, de la Universitat de València; de Cristina Plumed, presidenta d’ASECAM; i de Quico Fernández, alcalde de Sagunt. A continuació, la comitiva ha realitzat una visita per la fira de l’IES Jorge Juan, finalitzant amb les Jornades de Portes Obertes de l’IES Eduardo Merello.

  

![](/media/zhnbgtfw/95img_1514_c.jpg)  

  

El regidor d'Educació, José Manuel Tarazona, ha declarat que la I Fira de la Formació Professional és “**un autèntic èxit, més que res perquè hem coordinat i ajuntat els diferents vessants que hi ha en l'àmbit educatiu, formatiu i empresarial per a donar resposta a les necessitats de l'FP i també dels sectors productius que existeixen en nostra comarca; ens hem coordinat institucions, l'ajuntament, Conselleria, sindicats, empresaris, instituts, etc, en total passaran per ací 1.600 alumnes, hi ha més de 20 centres implicats, estands, xarrades de diferents àmbits i temàtiques molt interessants. Amb tot això, serà una setmana en la qual hi ha una implicació total per a dignificar i traure el màxim profit a tota eixa capacitat formativa i de qualificació professional que necessitem que es desenvolupe en esta comarca, que és la base fonamental perquè tinguem una ocupació plena amb llocs de treball de qualitat**”.

  

En la fira es poden trobar diferents zones d'estands informatius on els instituts exposen la seua oferta formativa de cicles. A més, també hi ha un servici d'orientació per a informar-se de les diferents opcions i eixides de l'FP, on les famílies i persones interessades poden acostar-se a rebre orientació, assessorament o informar-se a través dels departaments d’orientació dels centres educatius, LABORA, de la Generalitat Valenciana o des del mateix Ajuntament.

  

Concretament, la fira de l'IES Jorge Juan, que coincidix amb el 50 aniversari del centre, està composta per 17 estands informatius dels centres educatius d'FP de la comarca, pels quals es preveu que passen més de 1.600 alumnes de diferents instituts del Camp de Morvedre i comarques adjacents per a conéixer l'oferta formativa de Formació Professional. També hi ha una àrea de demostracions, en la qual l'alumnat dels centres i els docents de Cicles Formatius realitzaran exhibicions pràctiques del contingut dels cicles. Cal dir que hi ha autobús entre l'IES Jorge Juan i l'IES Eduardo Merello perquè els alumnes puguen conéixer les opcions d'FP.

  

![](/media/oqjhwgyx/95img_1344_c.jpg)  
![](/media/i0wdrbzu/95img_1534_c.jpg)  
  

Durant la fira, també tindran lloc diferents xarrades informatives sobre la formació professional dual a càrrec d'empreses com Thyssenkrupp, Galmed o Encamina, els drets i seguretat laboral en el mòdul de formació en centres de treball, la mobilitat internacional Erasmus+, les experiències amb la formació professional des de la perspectiva d'antics alumnes, l’FP des de la perspectiva de gènere i igualtat i la formació professional en l'àmbit dels drons. Estes xarrades tindran lloc en el saló d'actes de l'IES Jorge Juan a diferents hores i seran a càrrec de diferents professionals de sindicats, empreses o administracions públiques que informaran de la seua experiència en el sector i oferiran algunes demostracions.

  

Els instituts i entitats que ocupen els estands són IES Jorge Juan (Sagunt), IES Eduardo Merello (Sagunt), IES Camp de Morvedre (Sagunt), IES Clot del Moro (Sagunt), IES Alt Palància (Sogorb), IES Guillem d'Alcalà (la Pobla de Farnals), IES Massamagrell (Massamagrell), i IES Gilabert de Centelles (Nules), IES Alt Palància (Sogorb), LABORA, els sindicats CCOO, UGT, STEPV,  l’Escola Oficial d’Idiomes, Servicis d’Orientació i Formació d’Orientació Laboral que inclouen les famílies professionals de sanitat, comerç i màrqueting, activitats físiques i esportives, automoció, imatge i so, hostaleria i turisme, electricitat i electrònica, administració i gestió, i energia i aigua.

![](/media/bxlct1xs/95img_1562_c.jpg)  
  

​​

*   [](http://www.facebook.com/sharer.php?u=https://aytosagunto.es/va/actualitat/la-delegacio-d-educacio-organitza-la-i-fira-de-la-formacio-professional-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-d-educacio-organitza-la-i-fira-de-la-formacio-professional-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-d-educacio-organitza-la-i-fira-de-la-formacio-professional-de-sagunt/ "Linked In")
*   [](mailto:?body=https://aytosagunto.es/va/actualitat/la-delegacio-d-educacio-organitza-la-i-fira-de-la-formacio-professional-de-sagunt/)